Feite nodig oor arbeid op plase
• Nuus • Feite nodig oor arbeid op plase
'n Opname is nodig om werklik te bepaal wat op plase aangaan rakende arbeid, sê Agri SA.
'n Mandaat met agt stappe is tydens Agri SA se jaarlikse kongres in Johannesburg voorgelê in 'n poging om arbeidsprobleme in die landbou aan te pak. Mnr. Anton Rabe, voorsitter van die organisasie se arbeidskomitee, sê dié mandaat vloei voort uit die daling van die aantal werkgeleenthede in die primêre bedryf van sowat 900 000 in 1995 tot ongeveer 638 000 vanjaar.
"En die nasionale beplanningskommissie wil hê die landbou moet 1 miljoen werksgeleenthede skep. Iewers klop iets nie. Ek moet eerlik wees, as ek 'n keuse tussen mens en masjien het, gaan dit nie die mens wees nie – en dis 'n probleem," vertel Rabe.
Rabe het 'n sterk boodskap gehad vir boere wat nie aan wetgewing en die bepalings voldoen nie. "Ons kan nie en ons wil nie werkgewers verdra wat nie aan wetgewing voldoen nie." Die organisasie sê hy sal saam met ander belanghebbendes werk om oortreders aan die pen te laat ry.
Net een Rabé het boere ook gewaarsku dat net een geïsoleerde voorval van 'n arbeidsoortreding deur 'n boer nodig is om die totale bedryf se beeld te skaad en te benadeel. "Een geval van nie-nakoming, een van nie-betaling van die minimum loon is een te veel."
Dr. Pieter Mulder, Adjunkminister van Landbou, Bosbou en Visserye, het Rabé se standpunte ondersteun: "Net een boer wat 'n fout maak of rassisties optree, dompel die totale bedryf in 'n ongunstige beeld."
Mandaat Rabe het 'n mandaat met agt stappe aan die kongres voorgelê waarvolgens die organisasie die landboubedryf se arbeidsomgewing wil verbeter. Die eerste stap is om 'n opname te doen op plase om die werklike stand van sake te bepaal. "Ons kort feite wat die bespiegelings ter ruste kan lê."
Volgens dié opname moet 'n beste praktyk vir die bedryf ontwikkel word. Dit kan ook stabiliteit bring oor bewerings dat buitelanders minder as die minimum loon betaal word. "Ons moet oopkop wees en kompromieë aangaan vir die beste belang van almal in die bedryf."